בס"ד

**חנוכה תשע"ז – מאז ועד ימינו: הקרב על קדושת התורה**

1. **רמב"ם הלכות יום טוב פרק ו**: שבעת ימי הפסח ושמונת ימי חג הסוכות ... חייב אדם להיות בהן שמח וטוב לב ... שנאמר ושמחת בחגך. כיצד? הקטנים נותן להם קליות ואגוזים ... הנשים קונה להן בגדים ותכשיטים נאים כפי ממונו, והאנשים אוכלים בשר ושותים יין, שאין שמחה אלא בבשר ויין.

**בית יוסף סימן תרכד**: במוצאי יום הכיפורים יוצאת בת קול ואומרת: 'לך אכול בשמחה לחמך ושְתֵֹה בלב טוב – יינך, כי כבר רצה האלוקים את מעשיך'. ולכן יאכל האדם וישתה בלב שמח.

**מגילת אסתר ט**: לקים עליהם להיות עושים את יום ארבעה עשר לחודש אדר ואת יום חמישה עשר בו ... ימי **משתה ושמחה** ומשלוח מנות איש לרעהו.

**שולחן ערוך חנוכה תרע,ב**: ריבוי הסעודות שמרבים בהם, הם סעודות **הרשות** - **שלא קבעום למשתה ושמחה**. הגהת רמ"א: ויש אומרים שיש **קצת** **מצווה** בריבוי הסעודות, משום שבאותם הימים היה חנוכת המזבח. ונוהגים לומר זמירות ותשבחות בסעודות שמרבים בהם ואז הוי סעודת מצווה.

**שבת כא,ב**: מאי חנוכה, שאמרו חכמים: בכ"ה בכסלו, שמונה ימי חנוכה, לא מספידים ולא מתענים בהם? שכשנכנסו יוונים להיכל, טמאו כל השמנים שבהיכל וכשגברה מלכות בית חשמונאי ונצחום, בדקו ולא מצאו אלא פך אחד של שמן שהיה מונח בחותמו של כהן גדול ולא היה בו אלא להדליק יום אחד. נעשה בו נס והדליקו ממנו שמונה ימים. לשנה אחרת קבעום לימים טובים בהלל והודאה.

**פרי חדש אורח חיים תער**: אין סברא ... **שעיקר הניצחון שנחו מאויביהם ... לא יקבעוהו לדורות**.

2. **מגילת אנטיוכוס**: ויאמר לשריו: הלא ידעתם כי יש עם היהודים אשר בירושלים בינינו, לאלהינו אינם מקריבים ודתנו אינם עושים ... ומייחלים ליום שברון המלכים והשלטונים ואומרים מתי ימלוך עלינו מלכנו ... בואו ונעלה עליהם ונבטל מהם הברית אשר כורת להם: **שבת, ראש חודש ומילה**.

**ליקוטי שיחות טו/368 והערה 16**: שלוש סוגי ההצלה שהיו אז, רמוזים במילים 'תשועות, ניסים ונפלאות': התחלת ניצחון החשמונאים הייתה בעיר מודיעין, כשהחשמונאים נלחמו נגד הקרבת 'דבר אחר' על המזבח וזכו ל'ישועה'. אך האירוע לא היה נס גלוי או פלא, משום שלא היו שם יוונים רבים. אחרי זה יצאו החשמונאים למלחמה מול צבא יווני גדול – הרבה יותר גדול ממספר היהודים שעמדו מולם – וזכו ל'נס' גדול שלמעלה מן הטבע, 'מסרת גיבורים ביד חלשים ורבים ביד מעטים'. ועדיין היה זה רק 'נס' ולא 'פלא', משום שהיה לניצחון המלחמה איזה אחיזה בטבע. אחר כך נכנסו לבית המקדש וזכו לנס פך השמן וזה היה בבחינת 'פלא', שהוא היפך הטבע לגמרי בלי שום אחיזה בטבע.

**3. ליקוטי שיחות ג/815**: המטרה של גזירות היוונים הייתה "להשכיחם תורת**ך** ולהעבירם מ**חוקי רצונך**", להשכיח מהיהודים את 'התורה **שלך**' ואת 'חוקי **רצונך**', את אלוקות התורה שהיא למעלה מהשכל. הם הסכימו ללימוד שמייחס לתורה חכמה ושכל, אך התנגדו לכך שיהודים מקיימים את התורה בקבלת עול, ללא שום הבנה ורק בגלל שכך ציווה ה'. לכן הם **טימאו** את השמנים ולא שפכו אותם. הם לא התנגדו לעצם הדלקת המנורה, אלא לחוקי הטומאה והטהרה הנעלים מכל שכל אנושי

**שערי אורה כב,א (אדמו"ר האמצעי מלובאוויטש)**: עיקר הנס היה בהחזרת **התורה ומצוות** להם, כי רצו העמים להשכיחם תורתך דווקא ולא לאבדם כו'. ולכן **עשו עיקר הנס במציאת השמן הטהור**, שהוא מסמל את ניצחון האור דתורה ומצוות [ככתוב כי 'נר מצוה ותורה אור'].

**לבוש סימן תע"ר**: לא בקשו מהם אלא ... **להעבירם על דתם** ... לכן לא קבעום אלא **להלל ולהודות** [בצורה **רוחנית**] ולא **למשתה ושמחה [גשמיים]**. אבל בימי המן שהייתה הגזירה להשמיד את **הגופות**, שיש בו ביטול משתה ושמחה ... כשנצלו ממנו קבעו להללו ולשבחו על ידי **משתה ושמחה**.